Imtella' Marzu 4, 2021 - Aġġornata 4 Ta' Marzu, 2021 10:36am Nhar is-Sibt li ġej, Israel Adesanya, ġellied tal-MMA mwieled in-Niġerja, se jipprova jkun ir-raba' persuna li jkun champion tad-dinja tal-UFC b'żewġ ċintorini. Israel Adesanya bħalissa huma l-middleweight champion. Nhar is-Sibt li ġej se jidħol jiġġieled fl-octagon kontra l-ġellied Pollakk Jan Blachowicz għat-titlu tal-light heavyweight. Għal Adesanya mhux se tkun ġlieda faċli. Madankollu, mhux l-ewwel darba li Adesanya kellu jiġġieled kontra kurrenti b'saħħithom. Matul ħajtu kellu jegħleb diversi ostakli kemm fiżiċi kif ukoll psikoloġiċi. Żgur ħadd ma jista' jgħid li t-triq għas-suċċess tiegħu kien waħda faċli. L-ewwel sfida li sab ma' wiċċu kienet meta kellu 10 snin u l-ġenituri tiegħu flimkien mal-erba' aħwa tiegħu iżgħar marru jgħixu fi New Zealand. Għall-ewwel huwa ma kellu ebda interess fi sport. Huwa kien jattendi fi skola li minnha ħarġu diversi stilel tal-isport. Hemm hu affaċċja ħafna bullying għas-sempliċi raġuni li kellu karnaġġjon skur. F'intervista li ta, Adesanya kien qal li kien għadu qatt ma rrealizza li hu iswed sakemm mar f'din l-iskola. F'moħħu baqa' intimbrat episodju meta kien sejjer id-dar u tul it-triq tifel ħin kollu beda jgħidlu "mur lura pajjiżek, iswed." Il-ħila akkademika tiegħu u l-imħabba lejn iż-żfin għamluh aktar soġġett għall-bullying. Madankollu, dawn l-episodji koroh, il-ġrieħi fiżiċi u emozzjonali li sofra wasluh biex jidħol għall-karriera fl-arti marzjali. Jgħid li l-imħabba tiegħu għaż-żfin għenitu jiżviluppa l-istil tiegħu fil-ġlied. Il-punt tal-bidla f'ħajtu kien meta ra film tal-arti marzjali Ong Bak. Dan il-film tant ħalla effett fuqu li waqaf milli jistudja l-kompjuter biex ikompli karriera fil-kickboxing. Huwa żamm ir-rekord bħala amateur fil-kickboxing ta' 32-0. Wara s-suċċess li kiseb fil-kickboxing, fl-età ta' 21 sena kompla jittrenja fl-MMA. Minkejja li tilef l-ewwel ġlieda tiegħu f'dan l-isport huwa ma qatax qalbu. It-triq 'il quddiem kienet iebsa. Fil-ġlieda ta' wara mhux talli għeleb ġellied li kellu aktar esperjenza minnu, talli ħoloq spettaklu għal udjenza li kienet qed issegwi. Fl-2017 huwa ffirma mal-akbar kumpanija tal-MMA, il-UFC fejn hemm rebaħ it-titlu ta' middleweight champion. Issa, Adesanya qed jipprepara għal sfida ġdida dik li nhar is-Sibt jirbaħ it-tieni ċintorin light heavyweight. Bħalissa, fil-UFC huwa għandu record ta' 20 rebħa u ebda telfa.